冀州客舍酒酣貽王綺寄題南樓
作者：岑參
朝代：唐

paragraphs: 夫子傲常調，詔書下徵求。
知君欲謁帝，秣馬趨西周。
逸足何駸駸，美聲實風流。
學富贍清詞，下筆不能休。
君家一何盛，赫奕難爲儔。
伯父四五人，同時爲諸侯。
憶昨始相值，值君客貝丘。
相看復乘興，攜手到冀州。
前日在南縣，與君上北樓。
野曠不見山，白日落草頭。
客舍梨花繁，深花隱鳴鳩。
南鄰新酒熟，有女彈箜篌。
醉後或狂歌，酒醒滿離憂。
主人不相識，此地難淹留。
吾廬終南下，堪與王孫遊。
何當肯相尋，澧上一孤舟。